Stephen Batchelor

**Stephen BATCHELOR** (naskita la 7-an de aprilo 1953 en Dundee, Skotlando) estas brita budhano kaj aŭtoro, instruisto kaj filozofo, konata pro sia sekulara kaj agnostika aliro al budhismo. Tiel li fariĝis referenco de la sekulara Budhismo.

Liaj plej konataj publikaĵoj inkluzivas *Buddhism for Nonbelievers (Budhismo por nekredantoj)*, nun en sia 10-a eldono. Li estis la direktoro de Sharpham College for Buddhist Studies en Anglio kaj estas kunredaktoro de la revuo *Tricycle*.

## Pensado 
Batchelor vidas budhismon kiel konstante evoluantan kulturon de vekiĝo prefere ol religian kredsistemon bazitan sur neŝanĝeblaj dogmoj.  Li konsideras la doktrinon de karmo kaj reenkarniĝo  aparte kiel trajto de antikva hinda civilizo, prefere ol tio, kion Siddharta Gautama esence instruis. Budhismo travivis la pasintajn 2 500 jarojn pro sia kapablo reinventi sin laŭ la bezonoj de la diversaj aziaj kulturoj, kun kiuj ĝi interagis tra sia historio. Nun, dum budhismo renkontas modernecon, ĝi eniras decidan novan fazon de disvolviĝo. En siaj skribaĵoj, tradukoj kaj instruoj, Stephen kritike ekzamenas la rolon de budhismo en la nuntempa mondo. Ĉi tiu demandado gajnis al li reputacion kiel kaj herezulo kaj reformisto.

## Dek gvidiloj al sekulara darmo 
Ĉi tiuj dek gvidlinioj, aŭ tezoj, verkitaj de Batchelor, helpas kompreni lian pozicion rilate al la koncepto de Sekulara Budhismo. Ili estis formulitaj, laŭ li, por difini tipon de sekulara budhisma spaco konsistanta el individuoj kaj grupoj en diversaj mondopartoj dediĉitaj al la praktiko de darmo sed sen esti aligitaj kun iu ajn tradicia budhisma skolo.

# Sekulara budhano estas iu, kiu dediĉas sin al praktikado de darmo nur por la bono de ĉi tiu mondo.
# Darmo-praktiko konsistas el kvar taskoj: ampleksi suferon, lasi reagemon iri, pripensi la ĉesigon de reagemo, kaj kultivi integran vivmanieron.
# Ĉiuj homoj, sendepende de sekso, raso, seksa orientiĝo, handikapo, nacieco aŭ religio, povas praktiki ĉi tiujn kvar taskojn. Ĉiu persono, en ĉiu momento, havas la potencialon fariĝi pli veka, akceptema kaj libera.
# La praktiko de darmo temas tiom pri kiel oni parolas, agas kaj laboras en la publika sfero kiom pri kiel oni plenumas spiritajn ekzercojn private.
# Darmo traktas la bezonojn de homoj en specifaj tempoj kaj lokoj. Ĉiu formo, kiun darmo prenas, estas pasema homa kreaĵo, dependa de la historiaj, kulturaj, sociaj kaj ekonomiaj kondiĉoj, kiuj kaŭzis ĝin.
# La praktikanto honoras la instruojn de la darmo, kiuj estis transdonitaj tra malsamaj tradicioj, samtempe serĉante kreive praktiki ilin laŭ manieroj taŭgaj por la hodiaŭa mondo.
# La komunumo de praktikantoj konsistas el sendependaj individuoj, kiuj subtenas unu la alian en la kultivado de siaj respektivaj vojoj. En ĉi tiu reto de samideanoj, membroj respektas la egalecon de ĉiuj, samtempe honorante la specifan scion kaj sperton, kiujn ĉiu persono alportas.
# Praktikisto estas dediĉita al etiko de zorgado, bazita sur empatio, kompato kaj amo por ĉiuj estaĵoj, kiuj evoluis sur ĉi tiu planedo.
# Praktikistoj celas kompreni kaj redukti la strukturan perforton de socioj kaj institucioj, same kiel la radikojn de perforto, kiuj ĉeestas en ili mem.
# Darmo-praktikanto aspiras kreskigi kulturon de vekiĝo, kiu trovas sian inspiron en budhanaj kaj ne-budhanaj, religiaj kaj sekularaj fontoj egale.

## Referencoj 
## Vidu ankaŭ 
* Laika budhismo

## Eksteraj ligiloj 
Kategorio:Budhismo kaj ateismo
Kategorio:Konvertitoj al budhismo
Kategorio:Budhismaj verkistoj
Kategorio:Francaj ateistoj